'Eerste kwartaal se gegewens was skokkend' | Maroela Media
Die uitgerekte episodes van beurtkrag vroeër vanjaar het 'n hoë tol op die ekonomie geëis. Statistiek Suid-Afrika berig dat ekonomiese groei in die eerste kwartaal van 2019 met 3,2% verswak het.
Die senior ekonoom by NKC Research, Elize Kruger, sê in werklikheid beteken dit dat sowat R56 miljard in die eerste kwartaal van die ekonomie uitgewis is.
Die ekonomiese inkrimping was selfs nog swakker as wat die markte verwag het en nog 'n verswakking in die tweede kwartaal kan die ekonomie in 'n tegniese resessie plaas.
Volgens Statistiek Suid-Afrika se verslag is die land se groei veral deur swakker besteding en beleggings in die ekonomie gepootjie.
Swak verbruikerssentiment, beurtkrag en die volgehoue daling in mynproduksie het syfers se daling verder aangehelp.
Kruger sê die eerste kwartaal se BBP-gegewens was skokkend.
Sy wys daarop dat die landbousektor met 13,2% gedaal het. Sy het 'n oplewing van 4,1% verwag.
Die vervaardigingsektor wat gewoonlik 'n groot rol in ekonomiese groei speel, het ook verswak. Statistiek Suid-Afrika sê die kernsektor het met 8,8% op 'n kwartaallikse grondslag geval.
Mynbou kon ook nie enige hulp aan die pap ekonomie verskaf nie. Die sektor het met 10,8% verswak, maar dit was minstens in ooreenstemming met markverwagtinge.
Die finansiële-, sake- en eiendombedrywe het met 1,1% verbeter.
Kruger meen die ongunstige syfers versterk die moontlikheid dat die kredietgraderingsagentskap Moody's, Suid-Afrika se beleggingstatus sal afgradeer. Moody's is die enigste agentskap wat die land nog bo rommelstatus gehou het.
En die roekelose uitsprake van politieke leiers doen die ekonmie nog meer skade aan.Kyk waar was die Rand in Feb.2018 toe ene Cyril Ramaphosa die leisels oorgeneem het by die uiters onbevoegde Zuma = R11.88 teen 1 Amerikaanse dollar.Vandag staan ons al by R15-09 vir 1 Dollar.Dis seker die swakste wat ons geldeenheid nog was.En steeds kan die anc nie sien waarmee is hulle besig nie!Daar is niemand so blins soos die een wat nie WIL sien nie.Dankie anc julle slaag 100% daarin om Suid Afrika ( EN SY MENSE!) te sink!
Salaristrekkers het nie meer geld nie en kan ook nie meer skuld aangaan nie. Koolstofbelasting, suikerbelasting, BTW, munisipale belasting en rente op kredietkaarte het hulle geldelik uitgeput. Dan hoor ons die inflasie is slegs 4,2 % . Belaglik, kyk wat kos petrol en diesel nou! Munisipale verhogings is meer as 10% Die Rand is in sy kanon , maar sommig in die regering wil die Reserwebank nasionaliseer! Werkloosheid beteken nog minder koopkrag en belasting, nog swakker ekonomiese syfers. Beurtkrag is nie al problem nie, onnosel besluite is n groter problem!